Diari Oficial de la Generalitat Valenciana


Sumari del DOGV 8353, del 02-08-2018 (2018/7668)

DECRET 108/2018, de 27 de juliol, del Consell, pel qual es determina el calendari laboral d'aplicació en l'àmbit territorial de la Comunitat Valenciana per a l'any 2019.
-------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2018/07/27/108/dof/vci/html**

### Dades del document

Número de DOGV
:   8353

Data del DOGV
:   02-08-2018

Secció del DOGV
:   I. DISPOSICIONS GENERALS

Número del document
:   2018/7668


Data del document
:   27-07-2018

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Decret

Descriptors 

:   * Conselleria d'Economia Sostenible, Sectors Productius, Comerç i Treball
    * vacances retribuïdes
    * legislació
    * jornada de treball
    * dia festiu

DECRET 108/2018, de 27 de juliol, del Consell, pel qual es determina el calendari laboral d'aplicació en l'àmbit territorial de la Comunitat Valenciana per a l'any 2019. [2018/7668]  
L'article 37.2 del text refós de la Llei de l'Estatut dels Treballadors, aprovat mitjançant el Reial decret legislatiu 2/2015, de 23 d'octubre, i l'article 45 del Reial decret 2001/1983, de 28 de juliol, en vigor segons el que estableix el Reial decret 1561/1995, de 21 de setembre, sobre jornades especials de treball, estableixen que les festes laborals, que tindran caràcter retribuït i no recuperable, no podran excedir de 14 a l'any, de les quals 2 seran locals.  
De conformitat amb els esmentats preceptes, per a la determinació de les festes d'àmbit nacional que s'inclouran en el calendari laboral de cada any com a dies inhàbils a efectes laborals, retribuïts i no recuperables, s'atorga a les comunitats autònomes la facultat de substituir les festes assenyalades en l'apartat d del punt 1 de l'esmentat article 45, per altres que per tradició els siguen pròpies. Així mateix, les comunitats autònomes podran també substituir el descans del dilluns de les festes nacionals que coincidisquen amb diumenge per la incorporació a la relació de festes de la comunitat autònoma d'altres que els siguen tradicionals, i podran fer ús, també, de la facultat de trasllat al dilluns immediatament posterior el descans laboral corresponent a les festes que coincidisquen amb diumenge.  
En virtut del que estableixen les disposicions invocades, per a la determinació de les festes laborals de l'any 2019, el Consell ha pres com a criteri bàsic el respecte a les festes que major tradició tenen en el conjunt de la nostra Comunitat, afavorint, així mateix, que el gaudi d'aquestes festes no supose un perjudici per a l'activitat econòmica de la Comunitat Valenciana sinó, al contrari, beneficie la competitivitat del conjunt de les empreses valencianes i repercutisca de manera positiva en l'ocupació.  
S'estableix com a dia festiu el 24 de juny (Sant Joan), d'acord amb la Resolució de les Corts número 142/IX, referida a la declaració com a festivitat autonòmica de les Fogueres de Sant Joan, aprovada per la Comissió de Coordinació, Organització i Règim de les Institucions de la Generalitat el 22 de febrer de 2016. S'estableixen com a festes tradicionals de la Comunitat Valenciana el 22 d'abril (Dilluns de Pasqua) i el 9 d'octubre (Dia de la Comunitat Valenciana).  
En exercici de la facultat establerta en l'article 45.3 del Reial decret 2001/1983, de 28 de juliol, sobre jornades especials de treball, s'opta pel dia 19 de març (Sant Josep) com a festiu en lloc del 25 de juliol (Sant Jaume Apòstol); se substitueixen, el descans del dilluns 7 de gener, subsegüent al diumenge 6 (Dia de Reis), pel 22 d'abril (Dilluns de Pasqua); el descans del 18 d'abril (Dijous Sant), pel 9 d'octubre (Dia de la Comunitat Valenciana), i el descans del dilluns 9 de desembre, subsegüent al diumenge 8 (Dia de la Immaculada Concepció), pel 24 de juny (Sant Joan).  
Es fa possible, amb la proposta formulada, el gaudi de les 12 festes laborals en l'àmbit de la Comunitat Valenciana i, amb relació a la determinació de les 2 festes laborals de caràcter local, caldrà ajustar-se al que disposa l'article 46 del Reial decret 2001/1983, de 28 de juliol; se sol·licita també a les corporacions locals que en la determinació de les festes laborals que els correspon tinguen en consideració tant el respecte a les tradicions com la necessitat d'afavorir l'ocupació i la competitivitat de l'economia local.  
El calendari laboral que es recull en aquest decret ha sigut objecte d'un informe pel Consell Tripartit per al Desenvolupament de les Relacions Laborals i Negociació Col·lectiva de la Comunitat Valenciana, òrgan consultiu on es troben presents les organitzacions sindicals i empresarials més representatives a la Comunitat Valenciana.  
En virtut d'això, a proposta del conseller d'Economia Sostenible, Sectors Productius, Comerç i Treball, i amb la deliberació prèvia del Consell, en la reunió del 27 de juliol de 2018,  
  
  
DECRETE  
  
Article únic  
Es declaren, dins de l'àmbit territorial de la Comunitat Valenciana, dies inhàbils, a efectes laborals retribuïts i no recuperables, les dates que a continuació s'indiquen:  
  
1 de gener Any Nou  
19 de març Sant Josep  
19 d'abril Divendres Sant  
22 d'abril Dilluns de Pasqua   
1 de maig Festa del Treball  
24 de juny Sant Joan  
15 d'agost Assumpció de la Mare de Déu  
9 d'octubre Dia de la Comunitat Valenciana  
12 d'octubre Festa Nacional d'Espanya  
1 de novembre Tots Sants  
6 de desembre Dia de la Constitució Espanyola  
25 de desembre Nadal  
  
  
DISPOSICIÓ FINAL  
  
Única  
Aquest decret entrarà en vigor l'endemà de la seua publicació en el Diari Oficial de la Generalitat Valenciana.  
  
València, 27 de juliol de 2018  
  
El president de la Generalitat,  
XIMO PUIG I FERRER  
  
El conseller d'Economia Sostenible,   
Sectors Productius, Comerç i Treball,  
RAFAEL CLIMENT GONZÁLEZ


Còpia Permalink ELI